Je Guillaume de Vergy, seneschal de Bourgongne, à tous ceux qui ces présentes lettres verront, sçavoir fais que j’ay perpétuellement donné et bénignement conceddé à mes hommes demeurans à Mirebel telle liberté. § Assavoir que librement et absolument, ils pourront posséder demeurances et maisons, et toutes acquisitions faites, et celles qu’ils pourront faire, payans la cense accoustumée, de laquelle un chacun tenant famille me doibt ou à mon mandement quinze sols par an, non à une fois, mais à deulx termes. § Et ne pourront faire vendition de leurs maisons et demeurances aux soldats, gens d’armes et seigneurs, ou semblables. § Que si d’adventure quelques uns de mes hommes pour quelque cas fortuit s’en alloit de Mirebel, et qu’ils voullust demeurer autre part, il pourroit librement et sans aucune cense posséder dès le lieu où il demeureroit tous les biens et acquisitions qu’il auroit à Mirebel, les pourroit vendre ou donner à qui il luy plairoit, pourveu que ce soit à mes hommes, et non à d’autres, comme dit est devant. § Que si mesdits hommes veullent faire aumosne de leurs maisons, demeurances et revenus, il leur sera bien permis, mais en ceste sorte: sçavoir que ceulx à qui on aura fait ausmonne des susdites maisons et demeurances, les pourront posséder l’espace d’ung an et jour, lequel temps expiré ils les vendront à mesdits hommes, si aucuns les veuillent acheter. § Que si quelques uns de mes hommes soit pour mon debt captif et détenu prisonnier, je suis tenu de le racheter de mon propre bien, et payer sa rançon semblable à celle que luy mesme payeroit s’il se debvoit racheter. Et semblablement suis tenu de luy restituer ce que on luy aura osté, lui rendant de ma cense. Et à ce je ne contredis. § Et seront rachetez par mesdits hommes et charrettes et chariots, aux personnes et biens desquels je ne feray ou permettray faire aucune violence, et ne les feray saisir sans jugement. § Que si quelqu’un a couppé, prins, et emporté bois de nos bois bannaulx, il ne pourra estre prins au champ ny ou prey, si ce n’est au mesme lieu où le dit bois aura esté couppé. § La vendition des vins bannaux commencera le jour de feste saint Jean Baptiste, et finira six sepmaines après. § Que si d’adventure (ce qui n’advienne), moy ou quelques uns de ma famille, fait injures à mesdits hommes, nous serons tenus dans le temps de quarante jours amander icelles injures. § Sy moy ou mes héritiers se veullent (ce qui n’advienne) retracter ou desdire de ceste paxion et liberté, Hugues, vénérable évesque de Langres, à mes prières a octroyé à mesdits hommes ses lettres patantes, contenans qu’iceulx me pourront ou mes héritiers contraindre par censure ecclésiastiques à l’observation de la présente liberté. § Laquelle, affin qu’elle soit fermement entretenue, je Guillaume et Clémence ma femme, et Hugues mon fils, et tous les habitans de Mirebel, avons juré de l’entretenir perpétuellement. Et affin qu’il soit assuré et estable, j’ay apposé au présent escript mon scel. Fait l’an de grace mil deux cens vingt-trois. § Confirmation de cette charte par Alix de Vergy. § Je Alix, duchesse de Bourgongne, scavoir fais à tous, que Monseigneur mon frère Guillaume a perpétuellement donné, et bénignement concedé à ses hommes demeurans à Mirebel telle liberté, scavoir que librement et absolument ils pourront posseder demeurances et maisons, etc. (La suite comme dans la charte qui précède.) Laquelle, afin qu’elle soit fermement entretenue, je Alix, duchesse de Bourgongne, suis tenue à induire mondit frère à l’observation de ceste liberté, et l’y maintenir. Et afin qu’il soit ferme et asseuré, j’ay fait mettre mon scel au présent escript. § Fait l’an de grâce mil deux cents vingt trois.